"अरुलमोली! अपने मनै गी चैंचल नईं होन देना चाही दा। शिवजोगी अग्गे किश आखन गै लगे हे जे अरुलमोली नै उनें गी टोकियै अपनी गल्ल शुरु करी ओड़ी। ओ बड़ी दुखी होइयै बोली-हाय! महाराज! अज्ज तुस मिगी एह् उपदेश देआ करदे ओ जे में अपने मनै गी चैंचल नईं होन देयां। पर में ते कदूं दा अपना मन पत्थऱ करी लेदा ऐ। महाराज ए मेरा मन नईं मेरा तन ऐ जेड़ा चैंचल होइयै कंबै दा ऐ। पुत्रै गी चेतै करनी आं तां ढिड्डा च अग्ग लग्गी जन्दी ऐ। सारे शरीरै च चुब्बां पौंदियां न ते कलेजा बाहरै गी औन लगदा ऐ। इस हालतै च दस्सो में केह् करां?" अरुलमोली उस दिन तूं कांची इच पल्लव चक्करबर्ती दी न्यां सभा च हुन्दी तां फुल्ली नेईं समान्दी। तिरुवल्लुवर दे लिखे दे तमिल वेदै च इक सूत्तर ऐ जे मां पुत्तरै गी जनम दइयै इन्नी खुश नईं हुन्दी जिन्नी ए सुनियै हुन्दी ऐ जे ओदा पुत्तर बड़ा महान ते सन्तें दा सिरबाज ऐ। तेरे बारे च केह् ए मैन्तर झूठा होई सकदा ऐ? झूठा होऐ तां एह् मैन्तर बी कैह्दा! चक्करवर्ती नै उस दिन विक्रम गी बड़ा समझाया। आखेया जे ओ पल्लव राज दे अधीन कर दइयै रौह्ना मन्जूर करी लै तां चक्करवर्ती ओदे सारे कसूर माफ करी देङन।ते उसी चोल देशै दा राजगद्दी सौंपी देङन। पर विक्रम दा मन इक पलै आस्तै बी चैंचल नेईं होआ।